**LOVER FOR OSLO KRISTELIG FOLKEPARTI**

**§ 1 FORMÅL**

Oslo Kristelig Folkepartis formål er å fremme en kristendemokratisk politikk bygget på det kristne menneskesynet, nestekjærligheten og forvalteransvaret. KrFs verdigrunnlag er hentet fra Bibelen, den kristne kulturarven og grunnleggende menneskerettigheter.

**§ 2 TILLITSVERV**

Alle tillitsvalgte og folkevalgte for KrF er forpliktet på og skal arbeide for partiets kristne verdigrunnlag slik det er definert i § 1.

**§ 3 ORGANISASJON**

Oslo KrF fylkeslag står tilsluttet Kristelig Folkepartis hovedorganisasjon. Fylkeslaget består av lokallag, KrF Kvinner og Kristelig Folkepartis Ungdom (KrFU).

**§ 4 FYLKESÅRSMØTET**

**A) Sammensetning**

Fylkesårsmøtet er sammensatt av:

* fylkesstyret
* lokallagslederne
* representanter fra lokallagene   
  Det velges én representant per påbegynte 30 medlemmer i lokallaget. Medlemstallet pr. 1. januar inneværende år legges til grunn.
* fire representanter fra Oslo KrF Kvinner
* fire representanter fra Oslo Senior KrF
* fire representanter fra Oslo KrFU
* KrFs representanter for Oslo på Stortinget
* KrFs representanter i Oslo bystyre og i bydelsutvalgene
* KrFs byråder og byrådssekretærer i Oslo

Alle representanter må ha vært medlem i mer enn én måned før møtedato, jf. § 10-2.

Oslo KrF Kvinner, Oslo Senior KrF og Oslo KrFU velger tre rangerte vara­representanter hver. Varamedlemmer til fylkesstyret, Stortinget, bystyret og bydelsutvalgene er varamedlemmer til årsmøtet for de faste medlemmene i sin gruppe.

Nestlederne i lokallagene er varamedlemmer for lokallagslederne. Byrådene og byrådssekretærene har ikke varamedlemmer.

Fylkessekretæren og æresmedlemmer, statsråder og statssekretærer fra Oslo deltar med tale- og forslagsrett. KrFs medlemmer i Oslo har adgang uten tale- og forslags­rett.

Fylkesårsmøtet kan med simpelt flertall gi andre møte- og talerett.

Fylkesårsmøtet vedtar selv sin forretningsorden, med blant annet stemmeregler og konstituering med valg av dirigenter, tellekorps, nødvendige referenter, protokoll­underskrivere og eventuelt resolusjonskomité.

Fylkesårsmøtets vedtak fattes med alminnelig flertall av de frammøtte representantene med fullmakt, med unntak av lov­endrings­vedtak, som krever 2/3 flertall (jf. § 12).

**B) Oppgaver**

Årsmøtet er Oslo KrFs øverste myndighet. Møtet avholdes i februar/mars.

Innkalling sendes ut senest en måned før møtet. Sakspapirer sendes ut minst to uker før møtet. Saker som ønskes behandlet på årsmøtet, må være ankommet fylkeskontoret innen årsskiftet.

Årsmøtet skal

* velge dirigenter, tellekorps, to referenter og to til å undertegne protokollen
* behandle fylkesstyrets årsmelding og regnskap
* vedta budsjett for påbegynte kalenderår
* fastsette reglement for nominasjonskomitéen
* behandle saker som er fremmet i henhold til lover og innkomne forslag
* foreta følgende valg:

a) Fylkesstyre:

* leder for to år
* 1. og 2. nestleder for to år   
  Disse velges forskjellig år. 2. nestleder velges samme år som leder.
* fem styremedlemmer for to år, to eller tre hvert år
* tre varamedlemmer for ett år

b) Valgkomité:

* leder for ett år
* fire medlemmer for to år, to hvert år
* to varamedlemmer for ett år

c) Revisorer:

* to revisorer for to år
* en vararevisor for ett år

I mellomvalgår:

d) Nominasjonskomité:

* leder
* fire medlemmer
* to varamedlemmer

Funksjonstid: t.o.m. nominasjonsmøtet.

Året før kommunevalg:

e) Programkomité:

* leder
* fire medlemmer
* to varamedlemmer

Det året det er landsmøte i KrF:

f) Landsmøtedelegasjon:

* utsendinger
* tre rangerte vararepresentanter

Til ovennevnte komitéer b, d og e kan Oslo KrF Kvinner og Oslo KrFU velge hver sin representant.

Ingen kan gjenvelges til samme verv mer enn to ganger. Dette gjelder ikke ved valg av revisor.

Fylkesårsmøtet innkalles skriftlig med minst én måneds varsel. Saker som er fremmet i rett tid gjennom organer som ifølge denne paragraf oppnevner represen­tanter til fylkesårsmøtet, har krav på å bli behandlet.

Fylkesårsmøtet kan vedta at et representantskapsmøte (jf. § 6) ferdigbehandler en eller flere saker, med unntak av saker som gjelder lovendringer eller valg.

**C) Ekstraordinært årsmøte**

Fylkesstyret kan innkalle til ekstraordinært årsmøte, og skal innkalle til slikt møte dersom 1/3 av lokallagsstyrene eller 1/3 av representantskapet krever det. Innkalling og utsendelse av dokumenter skjer på samme måte som til vanlig årsmøte.

**§ 5 FYLKESSTYRET**

Fylkeslaget ledes av fylkesstyret etter de fullmakter årsmøtet gir og etter de retningslinjer som er fastlagt av landsstyret i Kristelig Folkeparti.

**A) Sammensetning**

Fylkesstyret består av:

* leder
* 1. nestleder
* 2. nestleder
* fem medlemmer
* leder for Oslo KrF Kvinner, leder for Oslo Senior KrF, leder for Oslo KrFU, med nestlederne som personlige vararepresentanter
* én representant for Oslo KrFs stortingsgruppe, og én for KrF bystyregruppe, med personlige vararepresentanter.

Stortings- og bystyregruppen velger selv sin vararepresentant.

For fylkesledere, nestledere og medlemmer gjelder at de kan ha maksimum seks års sammenhengende funksjonstid i samme verv.

Fratrer fylkesleder eller 1. nestleder i perioden, konstitueres den som står nærmest til vervet fram til ordinært fylkesårsmøte.

**B**) **Arbeidsoppgaver**

Fylkesstyret står ansvarlig overfor fylkesårsmøtet og leder fylkespartiets arbeid fram til nytt styre er valgt.

Fylkesstyret skal blant annet

* lede fylkeslagets arbeid
* forberede, gjennomføre og følge opp fylkesårsmøtets vedtak
* utarbeide budsjettforslag for fylkeslagets virksomhet og sørge for regnskapsføring og økonomistyring
* forberede møtene i representantskapet
* behandle saker som oversendes fra KrFs sentral­styre
* arbeide for at det er aktive lokallag i alle bydeler
* gi folkevalgte og tillitsvalgte tilbud om opp­læring og rådgivning
* i mellomvalgår oppnevne en valgkampkomité med representanter for fylkesstyret, bystyregruppa og lokallagene
* gjennomføre evaluering etter valget
* oppnevne underkomitéer for politiske saker
* utarbeide mandat og definere arbeidsfelt og ansvarsområde for ovennevnte komitéer, samt komitéer valgt av representantskapet (gjelder ikke nominasjonskomitéen)
* sørge for at partiets program blir kjent og arbeide for å gjennomføre dette
* sørge for regelmessig medlemsinformasjon
* avgi innstilling til KrFs sentralstyre ved ansettelse av fylkessekretær
* eventuelt tilsette andre medarbeidere
* avsette lønnsmidler til faglige og administrative ressurser
* sørge for at bystyregruppen blir konstituert snarest mulig etter et bystyrevalg
* støtte KrFUs, KrF Kvinners og KrF Seniors arbeid i Oslo

Leder deltar på møtene i KrFs bystyregruppe. Ved forfall deltar 1. eller 2. nestleder.

**C) Møteordning**

Møtene ledes av leder eller en nestleder.

Fylkesstyret har møte så ofte lederen finner det nødvendig eller når minst tre styre­medlemmer ønsker det. Fylkesstyrets ved­tak fattes med alminnelig flertall, og styret er beslutningsdyktig når mer enn halvparten er til stede. Ved stemmelikhet har møtelederen dobbeltstemme.

Fylkesstyrets vedtak iverksettes av fylkesleder i samarbeid med nestlederne og fylkessekretær.

Fylkesstyret oppnevner ett av sine medlemmer til å ivareta kontakten med KrFs skoleringsarbeid i samarbeid med fylkessekretæren.

1. varamedlem valgt av årsmøtet møter fast med tale- og forslagsrett. Fylkessekretæren er referent og har tale- og forslagsrett.

**D) Arbeidsutvalg**

Fylkesstyrets arbeidsutvalg består av:

* leder
* 1. nestleder
* 2. nestleder
* leder for Oslo KrF Kvinner
* leder for Oslo KrFU

Arbeidsutvalget forbereder fylkesstyrets møter og kan avgjøre mindre saker og saker av en karakter som gjør at de ikke kan vente til neste fylkesstyremøte.

Fylkesstyret kan delegere myndighet til arbeidsutvalget.

Fylkessekretæren er referent og har tale- og forslagsrett. Referatet legges fram til orientering i neste fylkesstyremøte.

**§ 6 REPRESENTANTSKAPET**

Representantskapet er fylkeslagets øverste myndighet mellom årsmøtene og kan også være rådgivende organ for fylkesstyret i organisasjonsmessige og politiske spørsmål. Det bør ha minst fire møter i året, eller så ofte fylkesstyret eller representantskapet selv ønsker det. Møtene ledes av fylkesleder eller en nestleder.

Det innkalles til ekstraordinært representantskapsmøte når fylkesstyret eller minst ti representantskapsmedlemmer ønsker det.

**A) Oppgave**r

Representantskapet skal vedta prinsipielle og viktige saker av økonomisk, politisk og organisatorisk karakter og trekke opp rammene for fylkesstyrets arbeid.

Representantskapet kan delegere saker til fylkesstyret.

**B) Sammensetning**

Representantskapet er sammensatt på samme måte som årsmøtet (se § 4A).

Fylkessekretæren deltar i møtet med tale- og forslagsrett.

**C) Møteordning**

Det sendes skriftlig innkalling med saksliste minst én uke før de møtene som står på møteplanen. Ved ekstraordinære møter er fristen to uker.

Registreringen foretas i den rekkefølge som er fastsatt i § 4A. Et medlem skal ha den første plassen det kan bli registrert på.

Representantskapet er beslutningsdyktig når minst halvparten av medlemmene er til stede.

Dersom ikke annet blir bestemt, avgjøres sakene med simpelt flertall.

En sak som ønskes behandlet av representantskapet, skal være sendt til fylkesstyret, slik at saken kan komme med på sakslisten.

Representantskapet kan med 2/3 flertall vedta å behandle en sak selv om den ikke står på den utsendte sakslisten. Saken må være belyst skriftlig og bli utdelt til alle frammøtte ved møtets start.

**§ 7 NOMINASJONSMØTE FOR BYSTYRE- OG STORTINGSVALG**

Nominasjon for bystyre- og stortingsvalg gjennomføres etter vedtatt nominasjons­reglement. Reglementet skal inneholde antall høringer, hvem som skal høres m.m. Følgende instanser skal alltid være med i høringene: Oslo KrFU, Oslo KrF Kvinner, Oslo Senior KrF og alle Oslo KrFs lokallag (jf. landspartiets lover § 8). Reglementet vedtas på fylkesårsmøtet i mellomvalgår.

Fylkesstyret innkaller til nominasjonsmøtet og setter møtet. Forslag til bystyreliste/stortingsvalgsliste legges fram av nominasjonskomitéen.

Endelig listeforslag settes opp i samsvar med ”Lov om valg til storting, fylkesting og kommunestyrer (valgloven) av 2002” med senere endringer, og listen oversendes valgstyret innen 31. mars i valgåret, undertegnet av to styremedlemmer.

For stemmerett på nominasjonsmøter, se § 10-3, 3. avsnitt.

**§ 8 LOVER FOR FYLKESLAGENE**

KrFs sentralstyre utarbeider normallover for fylkeslagene. Fylkeslagene vedtar selv sine lover og eventuelle lovendringer. Disse lovene er ikke gyldige før de er godkjent av KrFs sentralstyre. §§ 1, 2, 8, 10 og 11 i lover for Kristelig Folkeparti skal gjelde for alle fylkeslag, og disse bestemmelser kan ikke fravikes. Det skal videre fremgå av fylkeslagenes lover at KrFs lokallag og KrF Kvinner/styret og KrFUs fylkesstyre er høringsinstans for fylkes­lagenes nominasjonskomiteer.

**§ 9 LOVER FOR LOKALLAGENE**

KrFs sentralstyre utarbeider normallover for lokallagene. Lokallagene vedtar selv sine lover og eventuelle lov­endringer. Disse lovene er ikke gyldige før de er godkjent av fylkesstyret. §§ 1, 2, 9–11 i lover for Kristelig Folkeparti skal under enhver omstendighet gjelde for alle lokallag, og disse bestemmelsene kan ikke fravikes.

**§ 10 MEDLEMSKAP**

**§ 10-1 Tegning av medlemskap**

Partiet er åpent for medlemskap for alle som

* er enig i partiets formål og grunnsyn
* er fylt 13 år
* ikke er medlem av andre partier eller deres ungdomsorganisasjoner

Dersom medlemmer ønsker det, kan de være organisert gjennom KrFU. Disse medlemmene betaler bare én kontingent og har de samme rettigheter og plikter som andre KrF‑medlemmer.

**§ 10-2 Medlemskapets gyldighet**

Medlemskapet er gyldig inntil vedkommende melder seg ut, og medlems­kontingent er betalt.

Dersom et medlem ikke har betalt kontingent eller svart på henvendelser om dette innen utgangen av året, vil dette betraktes som passiv utmelding og medlemskapet vil ikke bli fornyet inn i nytt år. Dette gjelder ikke for nyinnmeldte som er innmeldt etter hovedforfall.

Dersom et medlem melder seg ut og ber om å få medlemsinformasjon slettet umiddelbart, skal dette imøtekommes.

**§ 10-3 Medlemsrettigheter**

Fulle rettigheter som medlem har den som har betalt medlemskontingent. Til tillitsverv i partiet kan bare velges medlemmer.

For å kunne få tale- og forslagsrett, avgi stemme og være valgbar på årsmøter og andre møter som har myndighet til å velge utsendinger, må forfalt kontingent være betalt. En må i tillegg ha vært medlem i enmåned for å kunne avgi stemme.

For å kunne få tale- og forslagsrett og avgi stemme på partiets nominasjonsmøter, må forfalt kontingent være betalt. En må i tillegg fylle minst 18 år i valgåret, og ha vært medlem i tre måneder.

Medlemmer med medlemskap i et lokallag i en kommune de ikke er bosatt i har alle rettigheter og er valgbare til partiets organer og møter, men kan ikke delta i nominasjonsprosessen.

Ved alle avstemminger kan 3 eller flere stemmeberettigede kreve skriftlig avstemming.

**§ 10-4 Medlemskapets organisering**

Et medlem er normalt medlem av lokallaget i den kommune/bydel vedkommende bor.

Dersom det ikke er lokallag på medlemmets hjemsted, kan medlemmet organi­seres direkte under fylkeslaget. I spesielle situasjoner kan medlemmet søke om å få organi­sere sitt medlemskap direkte under landspartiet. KrFUs medlemmer skal alltid stå som medlem i sideorganisasjonens lokal- eller fylkeslag i samme fylke som KrF-medlemskapet er registrert.

Studenter kan organisere sitt medlemskap i hjemkommunen hvor de er folkeregistrert, eller på studiestedet. Partiet forholder seg til den adressen de oppgir. Studenter som har gyldig medlemskap utenom hjemstedskommunen kan ikke nomineres eller velges som utsendinger til nominasjonsmøtet, (Jfr valgloven § 21) og de har i lokallagssammenheng ikke stemmerett i nominasjonsspørsmål. Medlemmet kan likevel nomineres til plass på valglisten i folkeregistrert kommune/fylke.

Svalbard KrF organiseres som eget lokallag direkte under landspartiet.

**§ 10-5 Eksklusjon**

Eksklusjon fra partiet besluttes av KrFs sentralstyre med 2/3 flertall. Et medlem kan ekskluderes av KrF dersom han eller hun:

1. er medlem av et annet politisk parti.
2. er tillitsvalgt, folkevalgt eller arbeider for et annet politisk parti.
3. har framsatt hatefulle ytringer eller trusler.
4. er dømt for seksuelle overgrep eller annen grov kriminalitet.

Både partiets sentrale organer og lokal- og fylkeslag har rett til å foreslå medlemmer i sitt lag ekskludert. Nærmere prosedyre om eksklusjon vedtas av landsstyret.

**§ 10-6 Medlemskontingent**

Landsstyret for KrF fatter vedtak om medlemskontingent i KrF, og landsstyret for KrFU fatter vedtak om medlemskontingent i KrFU. Landsstyret har fullmakt til å gi nærmere bestemmelser for kontingentsatser, registrering av partimedlemskap med videre. Lovendringer som angår KrFU, trer i kraft når det foreligger tilslutning vedrørende kontingentsats fra deres organer.

Kontingent kreves inn av KrF sentralt. Kontingenten fordeles deretter mellom lokallag, fylkeslaget og KrF sentralt etter en fordelingsnøkkel vedtatt av landsstyret.

Landskontoret belaster hver lokallag for kostnadene ved produksjon og utsendelse av kontingentkrav.

KrFU krever selv inn sin medlems­kont­ingent og fordeler disse midlene gjennom egen organisasjon.

**§ 10-7 Æresmedlemmer**

Æresmedlemmer kan utnevnes av landspartiet ved sentralstyret, av fylkeslagene ved fylkesstyrene og av lokallagene ved lokallagsstyrene. Det generelle kriteriet for utnevnelse av æresmedlemmer er at den personen det gjelder, skal ha gjort en ekstraordinær innsats for partiet på gjeldende nivå. Se Håndbok for tillitsvalgte, kapittel 10.3.

Æresmedlemmet betaler selv ikke kontingent til KrF. Kontingenten for disse dekkes av det organet som har utnevnt æresmedlemmet.

**§ 11 KJØNNSKVOTERING VED VALG MED MER**

I politiske og organisasjonsmessige verv skal det sikres mest mulig lik representasjon av kvinner og menn.

Stemmetillegg og alle valg/oppnevninger til partiets politiske og organisasjonsmessige organer med flere enn tre medlemmer skal så langt det er praktisk mulig gjennom­føres slik at resultatet blir minst 40 % representasjon av hvert kjønn.

**§ 12 LOVENDRING**

Disse lovene kan, med unntak av §§ 1, 2, 8, 10 og 11, endres av fylkesårsmøtet når minst 2/3 av årsmøtets medlemmer stemmer for et forslag som er fremmet av de organer og innen den frist som er fastsatt i § 5. Lovendringene må være godkjent av KrFs sentralstyre før de trer i kraft.

Revidert på Oslo KrFs årsmøte 15. september 2020.